คัด 15 หุ้นพลังโชว์งบฯ Q3 ผลงานผงาดชู 2 ธีมเด่นพลิกมีกำไร-เติบโตเกิน100%
คัด 15 หุ้นพลังโชว์งบฯ Q3 ผลงานผงาด ชู 2 ธีมเด่นพลิกมีกำไร-เติบโตเกิน 100%
16 พ.ย. 2559

กลุ่มอุตสาหกรรมทรัพยากร หมวดธุรกิจพลังงานและสาธารณูปโภคมานำเสนอ ถือเป็นกลุ่มหุ้นที่มีผลต่อตลาดหุ้นไทยและระบบเศรษฐกิจอย่างมากหากผลการดำเนินงานออกมาไม่สดใส ยิ่งราคาน้ำมันดิบเป็นหนึ่งปัจจัยสำคัญที่ที่มีผลกระทบต่อผลประกอบการของบริษัท โดยราคาน้ำมันดิบดูไบในช่วงแรกของไตรมาส 3 ปี 59 ได้ปรับตัวลดลงอย่างต่อเนื่องจากปลายไตรมาสก่อนโดยได้รับแรงกดดันจากกำลังผลิตของกลุ่มโอเปกที่อยู่ในระดับสูง รวมถึงจำนวนแท่นขุดเจาะน้ำมันในสหรัฐอเมริกาที่เพิ่มขึ้น อีกทั้งเหตุการณ์ไฟไหม้ไฟไหมในประเทศแคนาดาในช่วงไตรมาสก่อนได้คลี่คลายทำให้การผลิตน้ำมันจากแหล่งทรายน้ำมัน (Oil Sands) กลับสู่สภาวะปกติใน
ขณะที่ความต้องการใช้น้ำมันในอนาคตอาจได้รับผลกระทบจากการที่สหราชอาณาจักรได้มีการลงประชามติออกจากสหภาพยุโรป (Brexit) ส่งผลให้ราคาน้ำมันดิบดูไบปรับตัวลดลงจนแตะระดับกว่า 40 ดอลลาร์สรอ.ต่อบาร์เรลในช่วงปลายเดือนกรกฎาคม ก่อนที่ราคาน้ำมันดิบจะปรับตัวเพิ่มขึ้นในช่วงครึ่งหลังของไตรมาส
โดยมีปัจจัยบวกจากระดับน้ำมันดิบคงคลังของสหรัฐอเมริกาที่ปรับตัวลดลงอย่างต่อเนื่องรวมถึงข่าวความพยายามของกลุ่มโอเปกที่จะลดกําลังการผลิตเพื่อรักษาเสถียรภาพของตลาดน้ำมันดิบโลก ทำให้ราคาน้ำมันดิบดูไบเพิ่มขึ้นจนปิดที่ระดับ 45 ดอลลาร์สรอ. ต่อบาร์เเรลในปลายเดือนกันยายน
โดยราคาเฉลี่ยน้ำมันมันดิบดูไบในไตรมาส 3 ปี 59 อยู่ที่ 43.17 ดอลลาร์ สรอ. ต่อบาร์เรล ซึ่งใกล้เคียงกับราคาเฉลี่ยน้ำมันดิบดูไบในไตรมาสก่อนหน้าที่ 43.18 ดอลลาร์สรอ. ต่อบาร์เรล
ล่าสุดตลาดยังกังวลว่ากลุ่มโอเปคตกลงกันที่จะปรับลดกำลังการผลิตมาอยู่ที่ระดับ 32.5 – 33.0 ล้านบาร์เรลได้หรือไม่ จากตัวเลขคาดการณ์ล่าสุด เดือน ต.ค. ที่ 33.6 ล้านบาร์เรลต่อวัน โดยสำนักงานพลังงานสากล (IEA) กล่าวว่าหากกลุ่มโอเปคไม่สามารถตกลงที่จะปรับลดกำลังการผลิตลงได้ จะส่งผลให้อุปทานน้ำมันดิบจะยังคงล้นตลาดต่อเนื่องในปี 2017 ผลพวงดังกล่าวแม้จะเป็นปัจจัยลบต่อกลุ่มดังกล่าวแต่หุ้นส่วนใหญ่ก็ยังสร้างผลกำไรสวนภาวะดังกล่าวมาได้อย่างสดใส
โดย“ข่าวหุ้นธุรกิจออนไลน์” ได้ทำการสำรวจบทวิเคราะห์ของบริษัทจดทะเบียน (บจ.) ในตลาดหลักทรัพย์หลักทรัพย์แห่งประเทศไทยในกลุ่มอุตสาหกรรมทรัพยากรหมวดธุรกิจพลังงานและสาธารณูปโภคมานำเสนอ โดยคัดเลือกบริษัทที่ประกาศผลประกอบการไตรมาส 3/59 มีกำไรเพิ่มขึ้นเกิน 100% และพลิกกลับมามีกำไรโดดเด่นมานำเสนอ โดยครั้งนี้พบว่ามีหุ้นเข้ามาติดเกณฑ์ดังกล่าว 15 ตัว อาทิ PTT, PTTEP, TOP, EGCO, SPRC, PDI, SUPER, BANPU, DEMCO, RATCH, SUSCO, CKP, BCP, LANNA และ PTG ดังตารางประกอบ
 
 
โดยหุ้นจำนวนดังกล่าวมีหุ้นที่พลิกมีกำไรโดดเด่น อาทิ PTT, PTTEP, TOP, EGCO, SPRC, PDI, SUPER, BANPU และ DEMCO โดย 3 อันดับแรกโดดเด่นคือ PTT, PTTEP และ TOP
อันดับ 1 บริษัท ปตท. จำกัด (มหาชน) หรือ PTT รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 2.69 หมื่นล้านบาท หรือมีกำไรสุทธิ 9.41 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 2.65 หมื่นล้านบาท หรือขาดทุนสุทธิ 9.14 บาทต่อหุ้น
โดยผลการดำเนินงานในไตรมาส 3/59 ที่พลิกมีกำไรเนื่องจาก ต้นทุนค่าก๊าซธรรมชาติที่ทยอยปรับลงตามราคาน้ำมันที่ลดลงตั้งแต่กลางปีที่ผ่านมา ส่งผลให้ผลการดำเนินงานของ ปตท. ดีขึ้นโดยเฉพาะจากการขายผลิตภัณฑ์จากโรงแยกก๊าซธรรมชาติ
ขณะที่ผลการดำเนินงานช่วง 9 เดือนแรกมีกำไรสุทธิ 7.55 หมื่นล้านบาท หรือมีกำไรสุทธิ 26.15 บาทต่อหุ้น เพิ่มขึ้น 282.43% จากช่วงเดียวกันของปีก่อนที่มีกำไรสุทธิ 1.97 หมื่นล้านบาท หรือมีกำไรสุทธิ 6.94 บาทต่อหุ้น
บล.ซีไอเอ็มบี ระบุในบทวิเคราะห์ว่า ปรับเพิ่มประมาณการกำไรต่อหุ้น 11-19% ในปี 59-61 ปัจจัยผลักดันในอนาคตคือ ราคาน้ำมันที่สูงขึ้นและต้นทุนก๊าซที่ต่ำลง คงคำแนะนำ”ซื้อ” ที่ราคาเป้าหมาย 402 บาท
 
อันดับ 2 บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 5.45 พันล้านบาท หรือมีกำไรสุทธิ 1.33 บาทต่อหุ้น เทียบจากช่วงเดียวกันของปีก่อนที่มีผลขาดทุนสุทธิ 4.62 หมื่นล้านบาท หรือมีผลขาดทุนสุทธิ 11.46 บาทต่อหุ้น
ทั้งนี้ผลการดำเนินงานในไตรมาสดังกล่าวพลิกเป็นกำไรเนื่องจากบริษัทมีค่าใช้จ่ายลดลง โดยค่าเสื่อมราคา ค่าสูญสิ้นและค่าตัดจำหน่ายลดลง รวมทั้งมีกำไรจากอัตราแลกเปลี่ยนเงินตราต่างประเทศ
ขณะที่ผลการดำเนินงานช่วง 9 เดือนแรกมีกำไรสุทธิ 1.37 หมื่นล้านบาท หรือ 3.13 บาทต่อหุ้น เทียบจากช่วงเดียวกันของปีก่อนที่มีผลขาดทุนสุทธิ 3.63 หมื่นล้านบาท หรือ 9.11 บาทต่อหุ้น
บล.เอเซีย พลัส ระบุในบทวิเคราะห์ว่า ฝ่ายวิจัยประเมินมูลค่าพื้นฐาน ณ สิ้นปี 2560 (DCF) ที่ 102 บาทต่อหุ้น แนะนำซื้อ โดยเชื่อว่าแนวโน้มทิศทางราคาน้ำมันยังอยู่ในทิศทางขาขึ้นจากนี้ซึ่งจะเป็นบวกโดยตรงต่อ PTTEP อีกทั้งยังให้อัตราผลตอบแทนจากปันผลในระดับที่ดีเกือบ 4%p.a. รวมถึงยังมี upside กว่า 23%
 
อันดับ 3 บริษัท ไทยออยล์ จำกัด (มหาชน) หรือ TOP รายงานผลการดำเนินงานไตรมาส 3/59 สิ้นสุดวันที่ 30 ก.ย.59 มีกำไรสุทธิ 2.94พันล้านบาท หรือมีกำไรสุทธิ 1.44 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 2.29 พันล้านบาท หรือขาดทุนสุทธิ 1.12 บาทต่อหุ้น
โดยผลการดำเนินงานในไตรมาสดังกล่าวที่พลิกกำไรเนื่องจาก บริษัทมีต้นทุนขายสินค้าและต้นทุนการให้บริการลดลง
อย่างไรก็ตาม ผลการดำเนินงานช่วง 9 เดือนแรกมีกำไรสุทธิ 1.54 หมื่นล้านบาท หรือ 7.56 บาทต่อหุ้น เพิ่มขึ้น 83% จากช่วงเดียวกันของปีก่อนที่มีกำไรสุทธิ8.43 พันล้านบาท หรือ 4.13 บาทต่อหุ้น
บล.ฟิลลิป ระบุในบทวิเคราะห์วันนี้ แนวโน้มค่าการกลั่นยังมีความกังวลต่ออุปทานใหม่จากอินเดีย เกาหลี อย่างไรก็ตาม TOP มีแผนพัฒนาโรงงานเพื่อให้สามารถรับวัตถุดิบที่มีคุณภาพหนักขึ้น(Heavy crude) เพื่อเป็นการประหยัดต้นทุนการผลิต รวมไปถึงความเป็นไปได้ในการเพิ่มกำลังการกลั่นให้สูงขึ้น ซึ่งปัจจุบันอยู่ระหว่างการศึกษาคาดจะชัดเจนช่วงปลาย ไตรมาส 1/60 จึงแนะนำ “ทยอยซื้อ” ปรับไปใช้ราคาพื้นฐานของปี 60 ที่ 73 บาท
 
ส่วนหุ้นที่กำไรเพิ่มขึ้นเกิน 100% ประกอบด้วย RATCH, SUSCO, CKP, BCP, LANNA และ PTG โดยหุ้นที่มีกำไรเพิ่มขึ้นเกิน 100% 3 อันดับแรกคือ RATCH, SUSCO และ CKP
อันดับ 1 บริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 841.51 ล้านบาท หรือมีกำไรสุทธิ 0.58 บาทต่อหุ้น เพิ่มขึ้น 2282% จากช่วงเดียวกันของปีก่อนที่มีกำไรสุทธิ  35.34 ล้านบาท หรือมีกำไรสุทธิ 0.02 บาทต่อหุ้น
โดยผลการดำเนินงานในไตรมาสดังกล่าวที่เพิ่มขึ้นส่วนแบ่งกำไรจากเงินลงทุนในบริษัทร่วมและการร่วมค้า ขณะที่บริษัทมีรายได้อื่นๆ
อย่างไรก็ตาม ผลการดำเนินงานช่วง 9 เดือนแรกมีกำไรสุทธิ 3.20 พันล้านบาท หรือ 2.21 บาทต่อหุ้น เพิ่มขึ้น 37% จากช่วงเดียวกันของปีก่อนที่มีกำไรสุทธิ 2.34 พันล้านบาท หรือ 1.62 บาทต่อหุ้น
บล.ฟิลลิป (ประเทศไทย) ระบุในบทวิเคราะห์ว่า RATCH ถือเป็นบริษัทผลิตไฟฟ้าซึ่งเป็นผู้เล่นรายใหญ่ในตลาดที่มีการเติบโตของกำลังการผลิตชัดเจน โดยถือเป็นหุ้นที่มีฐานะทางการเงินแข็งแกร่งและมีการจ่ายปันผลที่สม่ำเสมอ ซึ่งคาดปี 59 และ ปี 60 จะจ่ายปันผลที่ราว 2.28 บาท/หุ้น คิดเป็น Dividend Yield ราว 4.5 % ปรับราคาพื้นฐานเป็นปี 60 ที่ 67.00 บาท และแนะนำ “ซื้อ”
 
อันดับ 2 บริษัท ซัสโก้ จำกัด (มหาชน) หรือ SUSCOรายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 55.66 ล้านบาท หรือมีกำไรสุทธิ 0.05 บาทต่อหุ้น เพิ่มขึ้น 1,024.20% จากช่วงเดียวกันของปีก่อนที่มีกำไรสุทธิ 4.95 ล้านบาท หรือมีกำไรสุทธิ 0.01 บาทต่อหุ้น โดยกำไรในไตรมาส 3/59 ที่เพิ่มขึ้นจากช่วงเดียวกันของปีก่อนเนื่องจากบริษัทมีปริมาณการขายน้ำมันเพิ่มขึ้น
ขณะที่ผลการดำเนินงานช่วง 9 เดือนแรกมีกำไรสุทธิ 227.88 ล้านบาท หรือมีกำไรสุทธิ 0.21 บาทต่อหุ้น เพิ่มขึ้น 53.40% จากช่วงเดียวกันของปีก่อนที่มีกำไรสุทธิ 148.56 ล้านบาท หรือมีกำไรสุทธิ 0.14 บาทต่อหุ้น
บริษัทคาดากำไรสุทธิปีนี้จะสูงกว่าระดับ 155 ล้านบาทในปีที่แล้ว หลังช่วงครึ่งแรกปีนี้ทำกำไรสุทธิได้แล้ว 171.84 ล้านบาท ซึ่งการเติบโตของกำไรสุทธิเป็นไปตามรายได้ที่คาดว่าจะเติบโตมาที่ราว 2 หมื่นล้านบาท จากราว 1.9 หมื่นล้านบาทในปีที่แล้ว ขณะที่อัตรากำไร (มาร์จิ้น) เพิ่มขึ้นมาที่ราว 1.6-1.7 บาท/ลิตร
อันดับ 3 บริษัท ซีเค พาวเวอร์ จำกัด (มหาชน) หรือ CKPรายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 122.22 ล้านบาท หรือมีกำไรสุทธิ 0.017 บาทต่อหุ้น เพิ่มขึ้น 238% จากช่วงเดียวกันของปีก่อนที่มีกำไรสุทธิ 36.17 ล้านบาท หรือมีกำไรสุทธิ 0.005 บาทต่อหุ้น
โดยผลการดำเนินงานในไตรมาสดังกล่าวที่เพิ่มขึ้นเนื่องจากบริษัทมีรายได้จากการขายไฟฟ้าและไอน้ำเพิ่มขึ้น 308.67 ล้านบาท เนื่องจากรายได้จากการขายไฟฟ้าของโครงการโรงไฟฟ้าน้ำงึม 2 เพิ่มขึ้น
อย่างไรก็ตาม ผลการดำเนินงานช่วง 9 เดือนแรกมีกำไรสุทธิ 231.67 ล้านบาท หรือ 0.031 บาทต่อหุ้น ลดลง 8% จากช่วงเดียวกันของปีก่อนที่มีกำไรสุทธิ 251.22 ล้านบาท หรือ 0.04 บาทต่อหุ้น
 
*อนึ่งข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน